Εν αναμονή ψήφου εμπιστοσύνης
ενώ το πακέτο στήριξη θα εξεταστεί στις αρχές Ιουλίου
Οι Υπουργοί Οικονομικών της ευρωζώνης δήλωσαν ότι η Ελλάδα θα πρέπει να υιοθετήσει αυστηρά μέτρα λιτότητας για να εκταμιευτεί η 5 δόση του πακέτου οικονομικής βοήθειας που έχουν χορηγήσει η ΕΕ και το ΔΝΤ για την σταθεροποίηση της ελληνικής οικονομίας. Η δήλωση έγινε την Δευτέρα στο Λουξεμβούργο λίγες ώρες μετά τις συνομιλίες που είχαν οι Υπουργοί Οικονομικών. Όπως ανέφεραν η χορήγηση της 5 δόσης του πακέτου στήριξης των 110 δις ευρώ θα συζητηθεί και πάλι στις αρχές Ιουλίου. Ο έλληνας Πρωθυπουργός Γιώργος Παπανδρέου βρίσκεται εν αναμονή της ψήφου εμπιστοσύνης στη νέα κυβέρνηση που είναι προγραμματισμένη για σήμερα Τρίτη, και προτρέπει τους βουλευτές να περάσουν γρήγορα από το κοινοβούλιο το πακέτο μέτρων που έχει προτείνει για μείωση των δαπανών και αύξηση των φόρων. Τα μη δημοφιλή μέτρα λιτότητας έχουν προκαλέσει κύμα διαμαρτυριών τις τελευταίες εβδομάδες στην Ελλάδα. Ο κ. Παπανδρέου έχει προειδοποιήσει ότι η χώρα θα αντιμετωπίσει την προοπτική χρεοκοπίας σε περίπτωση που δεν εξασφαλίσει την επόμενη δόση του πακέτου στήριξης. Ορισμένοι οικονομολόγοι υποστηρίζουν ότι τυχόν μη αποπληρωμή του ελληνικού χρέους θα έκανε τις τράπεζες απρόθυμες να δανείσουν χρήματα σε άλλα κράτη, κάτι που θα επιβράδυνε την οικονομική ανάπτυξη σε ολόκληρο τον κόσμο. Οι ανησυχίες αυτές έχουν ήδη προκαλέσει πτώση των τιμών των χρεογράφων και των καυσίμων σε παγκόσμια κλίμακα και εντείνει τις ανησυχίες για την ικανότητα της Πορτογαλίας και της Ιρλανδίας να αποπληρώσουν παρόμοια πακέτα οικονομικής βοήθειας που έχουν λάβει. Η Αθήνα διαπραγματεύεται δεύτερο πακέτο στήριξης που θα βοηθήσει την οικονομία της μετά τον Σεπτέμβριο. Ωστόσο οι ηγέτες των χωρών της ΕΕ δεν έχουν καταφέρει να συμφωνήσουν στους όρους χορήγησης του δανείου, καθώς επίσης και στο αν θα πρέπει να συμβάλλουν σε αυτό ιδιώτες επενδυτές.